Foto: Dea Redžić, Dario Dalmacija, Hina

Video i montaža: Dario Dalmacija ; Novinarka: Dea Redžić

ŽESTOKO je upeklo u Kninu već prije osam sati, kada su na trgu Ante Starčevića pred Spomenikom Oluja 95 postrojene hrvatske ratne zastave. Njih 300, kao simbol 10.400 kilometara oslobođenih u vojno-redarstvenoj operaciji iz '95., i 229 lica koja se iz te akcije nikada nisu vratila. Mnogi od njih imali su tek 20 i koju. U spomen na njih te u čast više od 150 tisuća vojnika koji su ostavili dio mladosti za cjelovitu, slobodnu Hrvatsku, 5. kolovoza osim Dana pobjede i domovinske zahvalnosti slavimo i Dan hrvatskih branitelja. Međutim, jučer u Kninu neskriveno se slavio dan HDZ-a. Bilo je to posve očekivano jer se organizacije primila šefica HDZ-ove predizborne kampanje Josipa Rimac. 35-godišnja gradonačelnica Knina već je u svom trećem mandatu i predodređena je da bude perjanica stranke, u koju se učlanila sa 16. godina, jer "ranije nije mogla".

Rimac je ispred grada Kina proslavu Oluje pretvorila u vašar. Organizacijski kaos zavladao je već na tvrđavi, gdje je državni vrh otkrio trometarskog brončanog Franju Tuđmana, dok je istovremeno na prvom platou zapriječen ulaz mnogima koji su gore morali biti. Ako je "takva procedura", onda je trebala biti drugačija.

"Ukrali su nam show"

Branitelji s posebnim zaslugama u Domovinskom ratu požalili su na grub tretman koji se nastavio i tijekom cijelog dana.

"Ukrali su nam show, kako se to kaže. Razočaran sam. Došao sam se slikati na tvrđavi kako bih te fotografije poslao svojim suborcima koji danas žive u SAD-u. Nisu nas pustili, ali ogorčen sam zbog načina", priča nam Stipe Bandalo, nekad pripadnik Specijalne policije iz Kutjeva, sudionik Bljeska i Oluje, teško ranjen u Ivanovcu.

"Još imam geler u glavi. Ranjavanje je bilo teško, bili smo daleko od vozila, a ti suborci pet sati su me nosili na rukama. Nisu mislili da ću preživjeti".

Bandalo je samo jedan od sugovornika kojem smo odlučili dati prostor u videu koji smo tijekom dana snimili pod kninskom žegom. Na svoj dan, branitelji su pali u drugi plan.

Oni bi ubijali Srbe, a ona ih poziva da glasaju za HDZ

Nešto slično već godinama proživljava i Knin. Baš poput Vukovara, to je HDZ-ov grad slučaj, brutalno iskorišten za stranačku promociju. Grad koji je godinama u statističkom vrhu po broju socijalnih slučajeva, oduševljava trometarskom Tuđmanovom bistom i high-tech crkvom površine 800 kvadratnih metara i "težine" od oko 40 milijuna kuna. Istovremeno, ulice Knina još su razrušene, a mnogobrojnim nezaposlenim građanima umjesto posla nude se kladionice i automati s konjskim utrkama.

Tekst se nastavlja ispod oglasa

Knin je miljama daleko od glamura koji predstavlja Josipa Rimac. Posebno je daleko od suživota, čiju je važnost Rimac, kako tvrdi, spoznala još kao ravnateljica Crvenog križa u Kninu. Tu je funkciju obavljala sa srednjoškolskom diplomom.

"Upoznala sam važnost humanosti i suživota. Danas ih zagovaram u Kninu gdje imamo velik broj pripadnika srpske nacionalne manjine", kazala je svojevremeno.

Jučer, na kulminaciji HDZ-ove proslave, nije se ogradila od gromoglasnih povika "ubij Srbina", već je tu masu pozvala da glasaju za "nju i njih".

"S vama idemo do kraja, do pobjede. Je li tako?", razotkrila je Rimac prave razloge okupljanja u Kninu.

S Đurom Glogoškim i Josipom Klemmom bila je predgrupa Marku Perkoviću Thompsonu. Nikoga nije zasmetala najjezivija scena koju smo kao reporteri doživjeli u svom radu. Djeca koja u transu viču "Ubij Srbina" i simuliraju rafalnu paljbu sutra će stvarati "čistu Hrvatsku". Dakako, bez podjela.

POGLEDAJTE EKSKLUZIVNE KADROVE IZ KNINA